Gandia ja compta amb Plans d'actuació municipal per fer front a emergències
21 desembre 2022

## Gandia ja compta amb Plans d'actuació municipal per fer front a emergències21 desembre 2022Última actualització: 21 desembre 2022

![](../gestion/img/0e199f8ac7e51089f371e5bec9e02bcdd34c71398c19383ce4838ba7d9e520ad.jpg)  
  

El regidor delegat de Seguretat Ciutadana, **Nacho Arnau**; i el Comissari Principal Cap de la Policia Local, **José Martínez Espasa**, han informat aquest matí que Gandia ja disposa de el **Pla Territorial Municipal d'Emergències** (PTM), el **Pla d'Actuació Municipal** (PAM) d'inundacions i el d'incendis forestals.  
Aquests documents han estat remesos a l'Agència Valenciana de Seguretat i Resposta a les Emergències que ha donat el vistiplau. Ara només queda per finalitzar la tramitació l'aprovació al ple municipal i el procés d'exposició pública.  
  
Arnau ha mostrat la seua satisfacció per l'elaboració dels dos documents i ha felicitat el Comissari Principal Cap de la Policia Local per la tasca feta durant els darrers mesos.  
"És el nostre deure de realitzar aquests documents i gràcies a les ajudes de la Conselleria de Justícia, Interior i Administració Pública els hem pogut realitzar sense cap cost. Són documents molt importants perquè ens ajudaran davant de situacions difícils produïdes moltes vegades pel canvi climàtic que, malauradament, haurem d'afrontar en el futur".  
  
Per part seua, Espasa ha explicat que aquests plans són obligatoris per a ciutats com Gandia. "Són documents que estableixen protocols que ens permeten actuar de la manera més ràpida i eficient davant de situacions adverses. La intenció és minimitzar els riscos i els danys que es puguen produir".  
  
El Comissari ha explicat que s'ha treballat durant tres mesos per elaborar-lo i que preveuen actuacions en cas d'incendis forestals (pla aprovat el 2020 i homologat per la Generalitat el 2022) i el pla d'inundacions (desenvolupat aquest any).  
A més, durant el 2023 s'elaborarà el pla per afrontar el risc sísmic, ja que Gandia apareix al document d'escala sísmica de la Unió Europea.  
  
Una vegada ja s'han aprovat tots aquests plans, la intenció de l'executiu és fer accions de millora durant el 2023 i fins i tot, juntament amb l'Agència Valenciana de Seguretat, es preveu la possibilitat d'acollir un alumne del Cicle Superior de Formació Professional en Emergències i Protecció Civil per fer les pràctiques o la posada en marxa de campanyes d'informació a la població sobre riscos i situacions d'emergència.